**РАБОТНИК ПОРАЗЕН ОТ ЕЛЕКТРИЧЕСКИ ТОК**

**I. Обстоятелства**

По наряд, на бригада от четири човека, вкл. изпълнителя на работата, е възложено подмяна и монтаж на електромерни табла по въздушна линия ниско напрежение. Работата изисква качване на стълб за достигане проводниците на въздушната линия. В наряда е предвидено да се работи с пълно изключване на напрежението и заземяване на участъка, по който ще се работи. Бригадата заедно с издаващ наряда, който е й отговорен ръководител и допускащият до работа отиват на работното място и предприемат мерки за неговото обезопасяване. Отговорният ръководител, който е издаващ наряда, вместо допускащия до работа, започва изпълнението на техническите мерки за безопасност предвидени в наряда, но не изпълнява всички от тях /изключва напрежението в участъка, по който ще се работи, поставя табели на лостовете на съответните прекъсвачи, но не заземява участъка, по който ще се работи и не сваля предпазителите към линиите, по които се работи – не осигурява видимо прекъсване/. В тази си част нарядът е непълен, защото той не изисква видимо прекъсване и заземяване от всички страни, от където може да бъде подавано напрежение, например от включен генератор на консуматор. Допускащият до работа се подписва, че всички мерки за безопасност са изпълнени без реалното им изпълнение, а изпълнителят приема работното място, като с подписа си удостоверява нещо, което не е вярно.

Допускащият до работа, определен с наряд, не е инструктирал отговорния ръководител, изпълнителя на работата и членовете на бригадата по условията на работата. Членовете на бригадата са положили подпис без да им е проведен инструктаж.

Работещите се разделят на две групи от по трима човека, като в работата се включват отговорния ръководител и допускащия до работа. За ползване на обедна почивка спират работа и включват изключените участъци без да закрият наряда. След обедната почивка възобновяват работа без да изпълнят отново предвидените в наряда мерки включително и без да изключат напрежението в участъците, по които се работи. Започват работа, без да е изключено напрежението и в присъствието на отговорния ръководител, като един от работещите се качва по стълба за извършване на работа в близост до въздушната линия, като се превързва с колан към електрическия стълб. Попадайки под напрежение той увисва на колана. Колегите му виждайки това го свалят на земята, което отнеме много време. Указват му първа долекарска помощ, която преустановяват преди идването на медицинския екип, тъй като преценяват, че пострадалияТ е починал.

Пристигналият екип на бърза помощ установява смъртта на лицето.

**II. Причини за злополуката, нарушени нормативните актове и лица допуснали нарушения:**

1. Определените мерки за безопасност в наряда са недостатъчни за безопасното извършване на работата с пълно изключване на напрежението, като в наряда не е предвидено изваждане на предпазителите от гнездата, в нарушение на чл.45 ал.2, във връзка с ал.1, чл.146 ал.1 и ал.4 и чл.274 изр.2 от Правилника за безопасност и здраве при работа в електрически уредби на електрически и топлофикационни централи и по електрически мрежи обн. ДВ, ДВ, бр.34 2004 г. /ПБЗРЕУЕТЦЕМ/.

2. Определените мерки за безопасност в наряда са недостатъчни за безопасното извършване на работата по присъединяване на нови отклонения от въздушната линия до въвода на сградата, като в наряда не е предвидено обезопасяване на работното място от всички страни чрез преносими заземители, включително и срещу подаване на обратно напрежение, в нарушение на чл.45 ал.2, във вр. с ал.1 и чл.292 ПБЗРЕУЕТЦЕМ.

3. Допускащият до работа, определен с наряда, не е инструктирал отговорния ръководител, изпълнителя на работата и членовете на бригадата по условията на работата, в нарушение на чл.58 ал.2 т.4, във връзка с чл.58 ал.1 т.2 от ПБЗРЕУЕТЦЕМ. Членовете на бригадата са положили подпис без да им е проведен инструктаж.

4. Изпълнителят на работата, е приел работното място без същото да е обезопасено чрез изпълнение на указаните в наряда технически мерки за безопасност, в нарушение на чл.59 ал.2 т.1, във връзка с ал.1 т.1 от ПБЗРЕУЕТЦЕМ.

5. Издаващият наряда и същевременно отговорен ръководител, е предприел действия по обезопасяване на работните места по наряда, което е задължение на допускащия, без да е имал правото да го прави, предвид допустимите съвместявания на задължения на отговорните за безопасността лица при работа с наряд, в нарушение на чл.51 във връзка с чл.63, ал.1 от ПБЗРЕУЕТЦЕМ.

6. Отговорният ръководител е предприел действия по обезопасяване на работните места по наряда, като е изпълнил частично определените от самия него мерки за безопасност, в качеството му и на издаващ наряда - без поставяне на преносим заземител, в нарушение на чл.79, ал.1 във връзка с §3 т.17 от допълнителните разпоредби /ДР/ на ПБЗРЕУЕТЦЕМ.

7. Нарядът в раздела „Изпълнени мерки за безопасност” е попълнен и подписан без да са изпълнени всички мерки за безопасност, предвидени в него (не е поставян заземител), в нарушение на чл.58, ал.2, т.3 от ПБЗРЕУЕТЦЕМ.

8. Отговорният ръководител, при прекъсване на работата за обяд, е възстановил напрежението по въздушната линия, което не е включено в наряда, в нарушение на чл.51 от ПБЗРЕУЕТЦЕМ.

9. Отговорният ръководител при прекъсване на работа за обяд е възстановил напрежението по въздушна линия, при което е променил условията на работа относно безопасността. След извършената промяна на условията по безопасност, нарядът не е закрит, в нарушение на чл.49, във връзка с чл.98 т.2 от ПБЗРЕУЕТЦЕМ.

10. Отговорният ръководител, който е и издаващ наряда и допускащият до работа са взели участие в работата на бригадата, без да имат право да го правят, предвид допустимите съвместявания на задължения на отговорните за безопасността лица при работа с наряд, в нарушение на чл.51 във връзка с чл.63, ал.1 и ал.2, и т. т.9, 10 и 12 от §3 от ДР на ПБЗРЕУЕТЦЕМ.

10. Лицата, оказващи първа долекарска помощ, са я преустановили преди пристигането на медицинския екип, в нарушение на т.5 от раздел VI на Правила за оказване на първа долекарска помощ при увреждане на здравето при работа, в сила от 01.01.1995 год., във връзка с чл.13 ал.2 т.5, чл.15 ал.2 т.7, чл.15 ал.2 т.7 от ПБЗРЕУЕТЦЕМ.

11. Пострадалият е извършвал работа по въздушна линия без изключване на напрежението, с което сам не се е погрижил за своята безопасност, в нарушение на чл.33 от Закона за здравословни и безопасни условия на труд, във връзка с чл.290, ал.1 и чл.291, т.4 от ПБЗРЕУЕТЦЕМ.

12. Допускащият до работа не е изпълнил указаните в наряда технически мерки за безопасност, с което не се е погрижил за здравето и безопасността на работещите по наряд, в нарушение на чл.33 от Закона за здравословни и безопасни условия на труд, във връзка с §3 т.12 от ДР, чл.58 ал.2 т.3 и ал.1 т.1 от ПБЗРЕУЕТЦЕМ.

13. Отговорният ръководител с бездействието си е допуснал извършване на работа без изключване на напрежението и при неизпълнение на задължението на допускащия до работа да изпълни указаните в наряда технически мерки за безопасност, с което не се е погрижил за здравето и безопасността на работещите, в нарушение на чл.33 от Закона за здравословни и безопасни условия на труд, във вр. с §3 т.10 от ДР, чл.55 ал.2, чл.290 ал.1 от ПБЗРЕУЕТЦЕМ.

14. Член на бригадата, станал пряк свидетел на подготовката на пострадалия да започне работа по неизключената въздушна линия, не предприел действия за предотвратяване на това, като със своето бездействие не се е погрижил за неговото здраве и безопасност, в нарушение на чл.33 от Закона за здравословни и безопасни условия на труд, във връзка с чл.61, ал.1, т.1 и чл.290 ал.1 от ПБЗРЕУЕТЦЕМ.

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на длъжностните лица за допуснатите от тях нарушения в т.12 и т.13, както и на член от бригадата, за допуснатото нарушение в т.14.